Title: ประกาศกระทรวงมหาดไทย เรื่อง การเปิดจุดผ่านแดนชั่วคราวเพื่อก่อสร้างสะพานมิตรภาพไทย - เมียนมา ข้ามแม่น้ำเมย แห่งที่ 2

ประกาศกระทรวงมหาดไทย

ประกาศกระทรวงมหาดไทย
เรื่อง
การเปิดจุดผ่านแดนชั่วคราวเพื่อก่อสร้างสะพานมิตรภาพไทย - เมียนมา
ข้ามแม่น้ำเมย แห่งที่ ๒[๑]

ด้วยรัฐบาลแห่งราชอาณาจักรไทยและรัฐบาลแห่งสาธารณรัฐแห่งสหภาพเมียนมาได้ทำความตกลงว่าด้วยการก่อสร้างสะพานมิตรภาพไทย
- เมียนมา ข้ามแม่น้ำเมย แห่งที่ ๒
เพื่ออำนวยความสะดวกในการก่อสร้างสะพานมิตรภาพไทย - เมียนมา ข้ามแม่น้ำเมย แห่งที่
๒ ให้สามารถดำเนินการไปด้วยความเรียบร้อย
และให้การปฏิบัติเป็นไปโดยถูกต้องตามกฎหมายและระเบียบของทางราชการ

อาศัยอำนาจตามความในมาตรา
๕ แห่งพระราชบัญญัติคนเข้าเมือง พ.ศ. ๒๕๒๒
ซึ่งแก้ไขเพิ่มเติมโดยประกาศคณะรักษาความสงบแห่งชาติ ฉบับที่ ๘๗/๒๕๕๗ ลงวันที่ ๑๐
กรกฎาคม ๒๕๕๗ เรื่อง
การแก้ไขเพิ่มเติมผู้รักษาการตามกฎหมายที่เกี่ยวข้องกับอำนาจหน้าที่ของเจ้าพนักงานตำรวจมาตรา
๑๑ และมาตรา ๒๓ แห่งพระราชบัญญัติคนเข้าเมือง พ.ศ. ๒๕๒๒ นายกรัฐมนตรีและรัฐมนตรีว่าการกระทรวงมหาดไทย
จึงประกาศเปิดจุดผ่านแดนชั่วคราวเพื่อก่อสร้างสะพานมิตรภาพไทย - เมียนมา ข้ามแม่น้ำเมย
แห่งที่ ๒ ระหว่างบ้านวังตะเคียน ตำบลท่าสายลวด อำเภอแม่สอด
จังหวัดตากราชอาณาจักรไทย กับบ้านเยปู หมู่ที่ ๕ เมืองเมียวดี จังหวัดเมียวดี รัฐกะเหรี่ยง
สาธารณรัฐแห่งสหภาพเมียนมา สำหรับให้บุคคล เจ้าหน้าที่ เครื่องจักร วัสดุอุปกรณ์
รวมทั้งพาหนะที่เกี่ยวข้องผ่านเข้า - ออกเขตก่อสร้างสะพานมิตรภาพไทย -
เมียนมาข้ามแม่น้ำเมย แห่งที่ ๒ แต่ไม่รวมถึงการสัญจรไป -
มาของบุคคลหรือพาหนะอื่นที่ไม่มีหน้าที่เกี่ยวข้องกับการก่อสร้างสะพาน  ทั้งนี้ การกำหนดพื้นที่เขตก่อสร้างและพิธีการต่าง
ๆ ที่เกี่ยวข้องในการผ่านเข้า -
ออกเขตก่อสร้างให้เป็นไปตามข้อกำหนดว่าด้วยเขตก่อสร้าง
สำหรับโครงการก่อสร้างสะพานมิตรภาพไทย - เมียนมา ข้ามแม่น้ำเมย แห่งที่ ๒
ฉบับลงวันที่ ๑ กรกฎาคม พ.ศ. ๒๕๕๙
และเมื่อการก่อสร้างสะพานแล้วเสร็จให้ปิดจุดผ่านแดนชั่วคราวนี้ทันที

ทั้งนี้
ตั้งแต่บัดนี้เป็นต้นไป

ประกาศ ณ วันที่ ๑
ธันวาคม พ.ศ. ๒๕๕๙
พลเอก ประยุทธ์  จันทร์โอชา
นายกรัฐมนตรี

พลเอก อนุพงษ์  เผ่าจินดา
รัฐมนตรีว่าการกระทรวงมหาดไทย

ปริยานุช/จัดทำ
๒๖ ธันวาคม
๒๕๕๙

ชวัลพร/ตรวจ
๒๗ มกราคม ๒๕๖๐

[๑] ราชกิจจานุเบกษา
เล่ม ๑๓๓/ตอนพิเศษ ๓๐๑ ง/หน้า ๓๑/๒๑ ธันวาคม ๒๕๕๙